รัฐบาลไทย-ข่าวทำเนียบรัฐบาล-ก.แรงงาน ออกกฎหมายลูกคุ้มครองแรงงานทางทะเลไม่ให้ถูกละเมิดสิทธิ์ วางหลักเกณฑ์ระงับข้อพิพาทแรงงานทางทะเล
วันอาทิตย์ที่ 10 ตุลาคม 2564
ก.แรงงาน ออกกฎหมายลูกคุ้มครองแรงงานทางทะเลไม่ให้ถูกละเมิดสิทธิ์ วางหลักเกณฑ์ระงับข้อพิพาทแรงงานทางทะเล
กระทรวงแรงงานออกกฎกระทรวง การระงับข้อพิพาทแรงงานทางทะเล การปิดงาน การนัดหยุดงานและการกระทําอันไม่เป็นธรรมที่เกี่ยวข้องกับคนประจําเรือและเจ้าของเรือพ.ศ. 2564 เพื่อใช้เป็นหลักเกณฑ์ในการพิจารณาให้ความเป็นธรรมแก่แรงงานทางทะเลไม่ให้ถูกละเมิดสิทธิ
นายสุชาติ ชมกลิ่น รัฐมนตรีว่าการกระทรวงแรงงานกล่าวว่า กระทรวงแรงงานภายใต้การกํากับดูแลของพล.อ.ประวิตร วงษ์สุวรรณ รองนายกรัฐมนตรีที่ได้กําชับให้กระทรวงแรงงานให้คุ้มครองดูแลให้ความเป็นธรรมแก่ผู้ใช้แรงงานไม่ให้ถูกละเมิดสิทธิ ไม่ให้มีการใช้แรงงานบังคับ มีเสรีภาพในการเจรจาต่อรอง มีคุณภาพชีวิตที่ดี ตนจึงได้ลงนามออกกฎกระทรวงการระงับข้อพิพาทแรงงานทางทะเล การปิดงาน การนัดหยุดงานและการกระทําอันไม่เป็นธรรมที่เกี่ยวข้องกับคนประจําเรือและเจ้าของเรือพ.ศ. 2564 ฉบับลงวันที่ 17 กันยายน 2564 และราชกิจจานุเบกษา ประกาศเผยแพร่ เล่ม 138 ตอนที่ 67 ก ลงวันที่ 8 ตุลาคม 2564 กฎกระทรวงดังกล่าวจึงมีผลบังคับใช้ สาระสําคัญของกฎหมายฉบับนี้ เพื่อใช้เป็นหลักเกณฑ์ในการพิจารณาเกี่ยวกับการระงับข้อพิพาทแรงงานทางทะเล การปิดงาน และการนัดหยุดงาน การกระทําอันไม่เป็นธรรม และอื่นๆ ที่เกี่ยวข้องกับคนประจําเรือและเจ้าของเรือ ซึ่งกําหนดให้มีขั้นตอนของการไกล่เกลี่ยข้อพิพาทแรงงานทางทะเล การแจ้งข้อเรียกร้อง การตั้งผู้ชี้ขาดข้อพิพาท และมีคณะกรรมการวินิจฉัยชี้ขาด ทั้งนี้ยังได้กําหนดห้ามเจ้าของเรือปิดงานหรือคนประจําเรือนัดหยุดงานในระหว่างที่มีการเดินเรือทางทะเล อีกทั้งคนประจําเรือมีสิทธิยื่นคําร้องต่อคณะกรรมการเพื่อพิจารณาการกระทําอันไม่เป็นธรรมได้
นายนิยม สองแก้ว อธิบดีกรมสวัสดิการและคุ้มครองแรงงาน (กสร.)กล่าวเพิ่มเติมในรายละเอียดของกฎกระทรวงดังกล่าวว่า ข้อพิพาทแรงงานทางทะเลจะเกิดขึ้นเมื่อมีข้อขัดแย้งเกี่ยวกับสภาพการจ้าง ที่ตกลงกันไม่ได้ระหว่างเจ้าของเรือกับคนประจําเรือ และไม่มีการเจรจากันหรือเจรจากันแล้วแต่ตกลงกันไม่ได้ ไม่ว่าด้วยเหตุใด ให้ฝ่ายแจ้งข้อเรียกร้องแจ้งให้พนักงานเจ้าหน้าที่ทราบ ซึ่งพนักงานเจ้าหน้าที่ต้องดําเนินการไกล่เกลี่ยภายใน 15 วัน นับแต่วันที่ได้รับแจ้งข้อเรียกร้อง หากยังไม่สามารถตกลงกันได้ฝ่ายแจ้งข้อเรียกร้องและฝ่ายรับข้อเรียกร้องอาจตกลงกันตั้งผู้ชี้ขาดข้อพิพาทแรงงานทางทะเลพิจารณาข้อพิพาทฯ นั้น โดยต้องส่งคําชี้ขาดข้อพิพาทฯ ให้ฝ่ายแจ้งข้อเรียกร้องและฝ่ายรับข้อเรียกร้องทราบภายใน 3 วัน พร้อมทั้งแจ้ง คําชี้ขาดข้อพิพาทฯ ต่ออธิบดีกรมสวัสดิการและคุ้มครองแรงงานภายใน 15 วัน นับแต่วันที่ได้ทําคําชี้ขาดหรือเสนอข้อพิพาทฯ ให้คณะกรรมการวินิจฉัยชี้ขาด ซึ่งจะพิจารณาชี้ขาดภายใน 90 วัน โดยคําชี้ขาดของคณะกรรมการให้เป็นที่สุด มีผลใช้บังคับตามระยะเวลาที่คณะกรรมการกําหนด และให้ฝ่ายแจ้งข้อเรียกร้องและฝ่ายรับข้อเรียกร้องต้องปฏิบัติตาม หรือจะปิดงานหรือนัดหยุดงานตามเงื่อนไขที่กําหนด โดยห้ามเจ้าของเรือปิดงานหรือคนประจําเรือนัดหยุดงานในระหว่างที่มีการเดินเรือทางทะเล และการปิดงานหรือการนัดหยุดงาน ให้เจ้าของเรือซึ่งประสงค์จะปิดงานหรือคนประจําเรือซึ่งประสงค์จะนัดหยุดงาน แจ้งเป็นหนังสือให้พนักงานเจ้าหน้าที่และอีกฝ่ายหนึ่งทราบล่วงหน้าอย่างน้อย 48 ชั่วโมงก่อนการปิดงานหรือการนัดหยุดงาน ในเรื่องของการพิจารณาการกระทําอันไม่เป็นธรรม กรณีเจ้าของเรือกระทําการฝ่าฝืนมาตรา 94 ให้คนประจําเรือผู้เสียหายเนื่องจากการฝ่าฝืนดังกล่าวมีสิทธิยื่นคําร้องต่อคณะกรรมการเพื่อพิจารณาภายใน 60 วันนับแต่วันที่มีการฝ่าฝืนและเมื่อได้รับคําร้องให้คณะกรรมการพิจารณาวินิจฉัยชี้ขาดและออกคําสั่งภายใน 90 วันนับแต่วันที่ ได้รับคําร้อง กรณีที่คนประจําเรือหรือเจ้าของเรือไม่เห็นด้วยกับคําสั่งมีสิทธิที่จะนําคดีไปสู่ศาลแรงงานภายใน 30 วัน และหากไม่ได้นําคดีไปสู่ศาลแรงงานภายใน 30 วัน นับแต่วันที่ทราบคําสั่ง ให้คําสั่งนั้นเป็นที่สุด
การแจ้งข้อพิพาทแรงงานทางทะเลผู้แจ้งสามารถยื่นคําร้องโดยวิธีการทางอิเล็กทรอนิกส์ หรือสามารถยื่นด้วยตนเองได้ที่ กรมสวัสดิการและคุ้มครองแรงงาน สํานักงานสวัสดิการและคุ้มครองแรงงานกรุงเทพมหานครทุกพื้นที่หรือสํานักงานสวัสดิการและคุ้มครองแรงงานจังหวัด โดยหากมีข้อสงสัยสามารถสอบถามได้ที่สํานักงานสวัสดิการและคุ้มครองจังหวัดทุกจังหวัด และสํานักงานสวัสดิการและคุ้มครองแรงงานกรุงเทพมหานครทุกพื้นที่ หรือโทรศัพท์สายด่วน 1546 หรือ 1506 กด 3 อธิบดี กสร. กล่าวทิ้งท้าย